Diari Oficial de la Generalitat Valenciana


Sumari del DOGV 8806, del 07-05-2020 (2020/3218)

RESOLUCIÓ de 29 d'abril de 2020, de la directora general de Modernització i Relacions amb l'Administració de Justícia, per la qual s'inscriu la modificació dels Estatuts del Col·legi d'Advocats de València en el Registre de Col·legis Professionals i de Consells Valencians Professionals de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8806

Data del DOGV
:   07-05-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/3218


Data del document
:   29-04-2020

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 29 d'abril de 2020, de la directora general de Modernització i Relacions amb l'Administració de Justícia, per la qual s'inscriu la modificació dels Estatuts del Col·legi d'Advocats de València en el Registre de Col·legis Professionals i de Consells Valencians Professionals de la Comunitat Valenciana. [2020/3218]  
  
Vist l'expedient de sol·licitud de modificació estatutària instruït a instàncies de l'Il·lustre Col·legi d'Advocats de València, inscrit amb el número 68 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels seus Estatuts en aquest registre, atesos els següents  
  
Fets  
Primer. El president de l'Il·lustre Col·legi d'Advocats de València va presentar, en data de 26 de març de 2020, una sol·licitud d'inscripció de la modificació parcial dels Estatuts de l'Il·lustre Col·legi d'Advocats de València, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que es disposa en l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els Estatuts del Col·legi Oficial d'Advocats de València van ser inscrits en el Registre de Col·legis Professionals i de Consells Valencians de Col·legis Professionals de la Comunitat Valenciana per Resolució de 14 de juny de 2004, de la directora general de Justícia de la Conselleria de Justícia i Administracions Públiques (DOGV 4790, 05.07.2004).  
Tercer. Aquests estatuts van ser modificats mitjançant resolució de data 21 de juliol de 2016 de la Direcció General de Justícia (DOCV 7836,de 25/07/2016).  
Quart. La modificació parcial dels Estatuts de l'Il·lustre Col·legi d'Advocats de València va ser aprovada per l'Assemblea General del Col·legi el 13 de març de 2020, segons certificat del secretari del Col·legi, amb el vistiplau del president.  
Cinqué. La modificació estatutària la inscripció de la qual se sol·licita es refereix al canvi de redacció dels articles 8, 9, 11, 26, 31, 37, 38, 39, 40, 41, 42, 43, 44, 75, 88, 89, 90, 93 i 113, més la disposició transitòria cinquena, que queden redactats d'aquesta manera:  
  
«Article 8. Requisits per a la col·legiació  
1. La incorporació al Col·legi d'Advocats de València com a exercent exigirà els següents requisits:  
a) Tindre nacionalitat espanyola o d'algun Estat membre d'Unió Europea o de l'acord sobre l'Espai Econòmic Europeu, exceptuant el que està disposat en tractats o convenis internacionals, o dispensa legal.  
  
b) No estar incurs o incursa en causa d'incapacitat, incompatibilitat o prohibició per a l'exercici de l'advocacia i mancar d'antecedents penals que inhabiliten per a l'exercici de l'advocacia.  
c) Posseir el títol oficial que habilite per a l'exercici de la professió de l'advocacia, que s'acreditarà mitjançant l'aportació del títol universitari corresponent i el Certificat d'Aptitud per a l'Accés a la professió d'advocat expedit pel Ministeri de Justícia, excepte les excepcions establides en normes amb rang de Llei. L'acreditació de la titulació habilitant dels nacionals d'algun Estat membre de la Unió Europea o de l'Espai Econòmic Europeu s'ajustarà als requisits d'homologació que s'establisquen en la Llei.   
d) Satisfer la quota d'incorporació i facilitar un compte bancari en la qual es domiciliarà la referida quota i les altres que tinga establides el Col·legi.  
e) Formalitzar l'ingrés en el Règim de la Seguretat Social o en una entitat o mútua de previsió social alternativa a aqueix règim, de conformitat amb la legislació vigent.  
f) Designar una adreça postal i una electrònica a l'efecte de comunicacions i notificacions   
2. Per a la incorporació en el Col·legi com no exercent, s'han de complir els requisits establits en l'apartat anterior excepte els de les lletres d) i e), i lletra b) pel que fa a les causes d'incompatibilitat.  
  
  
Article 9. Requisits a emplenar pels advocats pertanyents a altres col·legis  
Sense perjudici que baste la col·legiació en un sol Col·legi, que serà el del domicili professional únic o principal, per a exercir en tot el territori de l'Estat, els qui pretenguen incorporar-se al Col·legi d'Advocats de València, si pertangueren amb anterioritat a un altre, no podran trobar-se inhabilitats per a l'exercici en compliment d'una resolució disciplinària estatutària o d'una resolució administrativa o judicial.   
  
  
Article 11. Suspensió de sol·licituds   
La tramitació de les sol·licituds d'incorporació i reincorporació serà suspesa en els següents casos:   
a) Quan l'interessat o la interessada no aporte els documents necessaris fins que ho faça.   
b) Quan existisquen dubtes respecte de la legitimitat o certesa dels documents aportats mentre no es dispose de les compulses o legitimacions oportunes.  
Juntament amb la notificació de la suspensió de la sol·licitud, se li concedirà un termini de 10 dies, d'esmena o aportació de la documentació, sobre la qual existisca dubte o siga necessària per a la tramitació de l'expedient, amb prevenció de denegació.   
  
Article 26. Incompatibilitats   
1. L'exercici de l'advocacia és incompatible amb qualsevol activitat que puga suposar menyspreu de la llibertat, la independència o la dignitat que hi són inherents. Igualment, l'advocat pertanyent a aquest Col·legi que realitze al mateix temps qualsevol altra activitat, haurà d'abstindre's de realitzar aquella que resulte incompatible amb el correcte exercici de l'advocacia, per suposar un conflicte d'interessos que impedisca respectar els principis del correcte exercici continguts en els presents Estatuts.   
2. Així mateix, l'exercici de l'advocacia serà absolutament incompatible amb:  
a) L'acompliment, en qualsevol concepte, de càrrecs, funcions o ocupacions públiques en l'Estat i en qualsevol de les Administracions públiques, siguen estatals, autonòmiques, locals o institucionals, la normativa reguladora de les quals així ho especifique.  
b) L'exercici d'una altra professió que es declare incompatible per una norma amb rang de llei.   
c) El manteniment de vincles professionals amb càrrecs o professionals incompatibles amb l'advocacia, que impedisquen el correcte exercici d'aquesta.  
  
Article 31. Secret professional   
1. De conformitat amb el que s'estableix per la Llei orgànica del poder judicial, els advocats i advocades han de guardar secret de tots els fets o notícies que coneguen per raó de qualsevol de les modalitats de la seua actuació professional, i no poden ser obligats a declarar sobre aquests. El consentiment del client no excusa de la preservació del secret professional.  
2. En el cas que el degà o la degana del Col·legi d'Advocats de València, o qui estatutàriament el/la substituïsca, fóra requerit en virtut de norma legal o avisat per l'autoritat judicial o, en el seu cas, governativa competent per a la pràctica d'un registre en el despatx professional d'un advocat o d'una advocada en l'àmbit territorial del Col·legi d'Advocats de València, haurà de personar-se en aquest despatx i assistir a les diligències que es practiquen, vetlant per la salvaguarda del secret professional.   
3. Si un advocat o una advocada haguera de reclamar judicialment contra el seu propi client com a conseqüència de l'exercici professional, o es vera demandat per ell, no tindria obligació de guardar silenci respecte del cas concret al qual es refereix la reclamació.  
  
Article 37. Deures corporatius  
Són deures dels advocats i advocades pertanyents al Col·legi d'Advocats de València:   
a) Estar al corrent en el pagament de les seues quotes, ordinàries o extraordinàries, i alçar les altres càrregues col·legials, qualsevol que siga la seua naturalesa, en la forma i terminis establits a aquest efecte.   
A tals efectes, es consideren càrregues corporatives totes les imposades pel Col·legi, el Consell Valencià de Col·legis d'Advocats i el Consell General de l'Advocacia, en el marc de les seues competències respectives.  
b) Denunciar al Col·legi tot acte d'intrusisme que arribe al seu coneixement, així com els casos d'exercici il·legal, siga per falta de col·legiació, siga per suspensió o inhabilitació del denunciat o denunciada, o per estar incurs en supòsits d'incompatibilitat o prohibició.  
  
c) Denunciar al Col·legi qualsevol atemptat contra la llibertat, independència o dignitat d'un advocat o una advocada en l'exercici de les seues funcions.   
d) Prescindir de tot intent d'implicació de l'advocat o advocada contrària en el litigi o interessos debatuts, ni directament ni indirectament, evitant fins i tot qualsevol al·lusió personal al company o companya i tractant-lo sempre amb la major correcció.   
e) Evitar competències il·lícites respecte dels companys i companyes de la professió, complint els deures corporatius.   
f) Mantindre com a matèria reservada les converses i la correspondència mantingudes amb advocats o advocades contràries, amb prohibició de revelar-les o presentar-les en judici sense el seu consentiment previ. No obstant això, la Junta de Govern, podrà autoritzar-ho discrecionalment, per causa greu i amb resolució motivada amb audiència dels interessats.  
S'exceptuen d'aquesta prohibició les comunicacions en les quals el/la remitent deixe expressa constància que no estan subjectes al secret professional.  
  
Article 38. Publicitat  
1. Els advocats i advocades pertanyents al Col·legi d'Advocats de València podran realitzar publicitat dels seus serveis, sempre que siga digna, lleial i veraç, amb absolut respecte a la dignitat de les persones, a la legislació sobre publicitat, sobre defensa de la competència i competència deslleial, ajustant-se, en qualsevol cas, a les normes deontològiques.   
2. Es considerarà contrària a les normes deontològiques de l'advocacia la publicitat que supose:   
a) Revelar directament o indirectament fets, dades o situacions emparats pel secret professional.   
b) Incitar genèricament o concretament al plet o conflicte.   
c) Oferir els seus serveis professionals, per si o mitjançant tercers, a víctimes directes o indirectes de catàstrofes, calamitats públiques o altres successos que hagueren produït un nombre elevat de persones afectades i als seus hereus o hereves i causahavents, en moments o circumstàncies que condicionen l'elecció lliure d'advocat o advocada i, en cap cas, fins transcorreguts 45 dies des del fet. Tampoc podrà dirigir-se, per si o mitjançant tercers, als qui ho siguen d'accidents o infortunis recents, o als seus hereus o hereves o causahavents, que manquen de la plena i serena llibertat d'elecció. Aquestes prohibicions quedaran sense efecte en el cas que la prestació d'aquests serveis professionals haja sigut sol·licitada expressament per la víctima.   
  
d) Prometre l'obtenció de resultats que no depenguen exclusivament de l'activitat de l'advocat o de l'advocada.  
e) Fer referència directa o indirecta a clients del mateix advocat o advocada, sense la seua autorització escrita, excepte els esments que, en el seu cas, puguen fer-se quan es participa en processos de contractació pública i només per a aquests.   
f) Utilitzar els emblemes o símbols col·legials i aquells altres que per la seua similitud pogueren generar confusió, ja que es reserva el seu ús per a la publicitat institucional que puga realitzar-se en benefici de la professió en general, a excepció d'aquells que es creen per a distingir la condició professional.   
3. Els advocats i advocades que presten els seus serveis en forma permanent o ocasional a empreses individuals o col·lectives, hauran d'exigir que aquestes s'abstinguen d'efectuar publicitat respecte d'aquests serveis, que no s'ajuste al que s'estableix en aquests Estatuts, en l'Estatut General de l'Advocacia i en el Codi Deontològic.  
  
Article 39. Substitució en l'actuació   
1. Els advocats i advocades tenen plena llibertat d'acceptar o rebutjar la direcció de l'assumpte, així com de renunciar a aquest en qualsevol fase del procediment, sempre que no es produïsca indefensió al client.   
2. Els qui hagen d'encarregar-se de la direcció professional d'un assumpte encomanat a un altre company o companya, hauran de comunicar-los-ho en alguna forma que acredite la recepció o, almenys, l'intent d'haver-la procurat, i donar compte d'haver rebut l'encàrrec del client.   
3. La comunicació es farà immediatament després d'acceptar l'encàrrec i abans d'iniciar qualsevol actuació. S'haurà de justificar recepció de la comunicació al més prompte possible posant a la disposició del peticionari o peticionària la informació i documentació relativa a l'assumpte que estiga en poder seu, així com proporcionar-li les dades i informacions que li siguen necessàries.  
4. Qui assumisca la nova direcció lletrada haurà d'informar al client, en el seu cas, del dret de qui li haja precedit en la direcció de l'assumpte de cobrar els seus honoraris i de l'obligació d'aquell d'abonar-los, sense perjudici d'una eventual discrepància.  
  
Article 40. Normes per a actuar davant els tribunals   
1. Són obligacions de l'advocat o l'advocada envers els òrgans jurisdiccionals la probitat, lleialtat i veracitat quant al fons de les seues declaracions o manifestacions, i el respecte quant a la forma de la seua intervenció.   
2. Els advocats i les advocades compareixeran davant els tribunals vestint toga sense distintiu de cap classe, excepte el col·legial, i adequaran la seua indumentària a la dignitat i prestigi de la toga que visten i al respecte a la Justícia.   
3. Els advocats i advocades tindran dret a intervindre davant els tribunals de qualsevol jurisdicció asseguts dins de l'estrada, al mateix nivell en què es trobe instal·lat el tribunal davant qui actuen.   
4. L'advocat o l'advocada actuant podrà ser auxiliat o substituït en l'acte de la vista o judici o en qualsevol altra diligència judicial per un company o companya en exercici. Per a la substitució bastarà la declaració de qui assumisca la substitució, sota la seua responsabilitat.   
  
5. Les advocades i advocats que es troben processaments o acusats i es defensen a si mateixos o col·laboren amb el seu defensor usaran toga i ocuparan el lloc establit per als professionals de l'advocacia.   
6. Les advocades i advocats no estaran obligats a esperar més que un temps prudencial sobre l'hora assenyalada pels òrgans judicials per a les actuacions en què hagen d'intervindre, transcorregut el qual podran formular la pertinent queixa davant el mateix òrgan i informar del retard a la Junta de Govern del corresponent Col·legi perquè puga adoptar les iniciatives pertinents.  
  
Article 41. Independència i llibertat d'actuació i dret a la consideració professional.  
Si l'advocat o l'advocada actuant considerara que l'autoritat, el tribunal o jutjat coarta la independència i llibertat necessàries per a complir els seus deures professionals, o que no se li guardara la consideració deguda a la seua professió, podrà fer-ho constar així davant el mateix jutjat o tribunal sota la fe del lletrat o lletrada de l'Administració de Justícia i donar compte a la Junta de Govern. Aquesta junta, si estimara fundada la queixa, adoptaria les mesures oportunes per a emparar la llibertat, independència i prestigi professionals.   
  
Article 42. Necessitat d'identificació  
Els advocats i advocades hauran de consignar en totes les seues actuacions el Col·legi al qual estigueren adscrits i el número de col·legiat o col·legiada.   
Els acreditarà el carnet professional expedit pel Col·legi, o qualsevol altre document justificatiu de la inscripció com a col·legiat o col·legiada exercent.   
  
Article 43. Respecte del seu propi client   
1. Són obligacions de l'advocat o de l'advocada envers la part que defense, a més de les que es deriven de les seues relacions contractuals, el compliment de la missió de defensa que li siga encomanada amb el màxim zel i diligència i guardant el secret professional.   
2. L'advocat o l'advocada realitzarà diligentment les activitats professionals que li impose la defensa de l'assumpte encomanat, atenint-se a les exigències tècniques, deontològiques i ètiques adequades a la tutela jurídica d'aquest assumpte i podent auxiliar-se de companys i/o companyes, els quals actuaran sota la seua responsabilitat.   
3. En tot cas, l'advocat o l'advocada haurà d'identificar-se davant la persona a la qual assessore o defense, fins i tot quan ho fera per compte d'un tercer, a fi d'assumir les responsabilitats civils, penals i deontològiques que, si escau, corresponguen.   
4. Si a l'advocat o a l'advocada no li interessara continuar dirigint al client que li haguera nomenat, tindrà obligació de comunicar la seua renúncia a aquest mitjançant escrit i amb l'antelació necessària perquè no queden indefensos els interessos posats sota la seua empara. També haurà de comunicar aquesta renúncia a l'òrgan judicial o administratiu davant el qual haguera comparegut.   
5. La documentació rebuda del client estarà sempre a la seua disposició, no podent en cap cas retindre's, ni tan sols sota pretext de tindre pendent cobrament d'honoraris. No obstant això, es podrà conservar còpia de la documentació. En cap cas es lliurarà al client còpia de les comunicacions mantingudes entre els professionals de l'advocacia que hagen intervingut en l'assumpte.  
En els procediments administratius i judicials, si el client ho requereix i a costa d'aquest, li proporcionarà còpia dels diferents escrits, que es presente o reben, de les resolucions judicials o administratives, que li siguen notificades, i dels enregistraments de les actuacions que s'hagen produït.  
6. L'advocat o l'advocada té obligació de no defensar interessos en conflicte amb aquells l'assessorament o el defensa dels quals li haja sigut encomanada o amb els seus propis i, especialment, a no defraudar la confiança del seu client.  
  
Article 44. Respecte a la part contrària   
1. La relació i comunicació amb la part contrària, quan conste que disposa de defensa o assessorament lletrat, s'haurà de mantindre sempre amb el company o companya, llevat que s'autoritze expressament per aquests el contacte directe.   
2. Quan la part contrària no dispose d'assistència lletrada, se li haurà de recomanar que la designe. En tot cas, haurà d'evitar-se tota classe d'abús i observar la necessària prudència en el seu tracte amb ella.   
3. Haurà de mantindre's amb la part contrària un tracte considerat i cortés, amb abstenció o omissió de qualsevol acte que determine per a aquesta una lesió injusta.  
  
Article 75. Procediment sancionador  
1. Procediment per a la sanció d'infraccions lleus:   
Les infraccions lleus, les sancionà la Junta de Govern mitjançant expedient limitat a l'audiència o descàrrec de la persona inculpada.   
  
No serà necessària l'obertura d'expedient d'informació prèvia o disciplinari, sense perjudici que aquests puguen finalitzar-se amb sanció per falta lleu, encara que sí que serà necessari que s'haja concedit a la persona inculpada un termini d'almenys 10 dies per a poder realitzar les al·legacions que considere oportunes per al seu descàrrec, una vegada se li haja comunicat la imputació.   
En tot cas, serà instructor o instructora de l'expedient el membre de la Comissió de Deontologia que aquesta designe, que haurà de proposar la sanció que es considere procedent.  
La Junta de Govern, sense més tràmits, adoptarà la resolució d'arxiu o imposició de sanció.  
2. Procediment per a la sanció de faltes greus o molt greus:   
Les infraccions greus i molt greus se sancionaran per la Junta de Govern, després de l'obertura de l'expedient disciplinari, tramitat d'acord amb el que es disposa en aquest Estatut, i caldrà ajustar-se, en els punts no establits, al que es disposa en l'Estatut General de l'Advocacia Espanyola i en les normes de procediment sancionador contingudes en les lleis administratives comunes reguladores del procediment administratiu i del règim jurídic de les administracions públiques.  
No podran sancionar-se els fets que hagen sigut sancionats penalment, en els casos en què s'aprecie identitat de subjecte, fet i fonament. Quan s'estiga tramitant un procés penal pels mateixos fets o per uns altres la separació dels quals dels sancionables conformement amb aquest Estatut siga racionalment impossible, el procediment serà suspés en la seua tramitació.  
La represa del procediment disciplinari quedarà demorada fins que recaiga pronunciament ferm de l'autoritat judicial. Una vegada iniciat el procediment, en qualsevol moment en què la persona instructora aprecie que la presumpta infracció puga ser constitutiva d'il·lícit penal, ho posarà immediatament en coneixement de la Junta de Govern perquè aquesta decidisca sobre la comunicació dels fets al Ministeri Fiscal i resolga la suspensió del procediment fins que recaiga pronunciament ferm de l'autoritat judicial, en el seu cas. Represa la tramitació de l'expedient disciplinari en qualsevol dels supòsits esmentats, la resolució que es dicte haurà de respectar l'apreciació dels fets que continga aquest pronunciament judicial.  
  
3. Mesures de caràcter provisional.   
La Junta de Govern podrà adoptar, mitjançant acord motivat, les mesures de caràcter provisional que resulten necessàries per a assegurar l'eficàcia de la resolució que poguera recaure, la bona fi del procediment i evitar el manteniment dels efectes de la infracció.   
Les mesures de caràcter provisional podran consistir en la suspensió en l'exercici professional de la persona afectada.  
S'ajustaran a la intensitat, proporcionalitat i necessitats dels objectius que es pretenguen garantir en cada cas concret, i es mantindran en els supòsits de suspensió de l'expedient disciplinari.  
La resolució que acorde les mesures de caràcter provisional haurà de ser notificada a la persona col·legiada afectada i serà recurrible d'acord amb el que es disposa en aquests Estatuts.   
4. Tramitació del procediment, notificacions i pròrrogues de terminis.   
El procediment disciplinari s'impulsarà d'ofici en tots els seus tràmits, i serà en tot cas d'obligat compliment els principis de la potestat sancionadora continguts en les lleis administratives comunes. La tramitació i les notificacions s'ajustaran al que s'estableix en els presents Estatuts.  
Els terminis establits en aquesta regulació estatutària del procediment disciplinari seran prorrogables, excepte disposició expressa en contra, a proposta raonada de la persona que instruïsca l'expedient, aprovada per la Comissió de Deontologia. Aprovació que haurà d'efectuar-se en tot cas abans del seu venciment. L'acord sobre la pròrroga, que es notificarà a la persona col·legiada afectada, no serà recurrible, sense perjudici del que puga al·legar-se pels interessats o interessades per a la seua consideració en la resolució que pose fi al procediment i en l'eventual impugnació de tals actes en els ulteriors recursos que, en el seu cas, s'interposen contra aquesta.   
5. Drets de les persones col·legiades en el procediment disciplinari.   
  
Les persones col·legiades respecte dels qui se seguisquen procediments disciplinaris tindran els següents drets:   
a) A la presumpció d'innocència.  
b) A ser notificades dels fets que se'ls imputen, de les infraccions que uns tals fets puguen constituir i de les sancions que, en el seu cas, se'ls pogueren imposar, així com de la identitat de la persona instructora, de l'òrgan competent per a imposar la sanció i de la norma que atribuïsca tal competència.  
c) A abstindre's de declarar en el procediment seguit en contra seua, formular al·legacions i utilitzar els mitjans de defensa admesos per l'Ordenament Jurídic que resulten procedents.  
d) Als altres drets reconeguts per les lleis administratives comunes.  
  
6. Iniciació del procediment.   
El procediment s'iniciarà d'ofici per acord de la Comissió de Deontologia, el qual s'adoptarà per pròpia iniciativa, a instàncies de la Junta de Govern o per denúncia.   
La denúncia haurà d'expressar:  
a) La identitat de la persona que la presenta i, en cas de formular-se mitjançant representant, acreditar-se com cal la representació amb la qual s'actua.  
b) El relat dels fets que pogueren resultar constitutius d'infracció i la data de la seua comissió.  
c) La identificació de les persones responsables presumptament.   
Presentada la denúncia, podrà requerir-se a la persona denunciant, per termini de deu dies, perquè complete, aclarisca o aportació la documentació o antecedents que siguen necessaris per a determinar la seua admissió a tràmit i assenyale domicili a l'efecte de notificacions. El requeriment contindrà l'advertiment que, expirat el termini sense haver-se atés, podrà decretar-se el seu arxiu.   
La mera presentació de la denúncia no atorga a la persona denunciant la consideració d'interessada. No obstant això, se li comunicaran els acords i resolucions que posen fi definitivament al procediment disciplinari.  
Si els fets afectaren un membre de la Junta de Govern, del Consell Valencià de Col·legis d'Advocats o del Consell General de l'Advocacia Espanyola, la iniciació del procediment donarà origen exclusivament a la remissió de l'expedient al Consell General de l'Advocacia o al Consell Valencià de Col·legis d'Advocats, i serà de l'exclusiva competència d'aquests consells l'obertura d'expedient disciplinari, la instrucció de la informació prèvia o l'arxivament de les actuacions sense cap més tràmit.  
7. Actuacions prèvies a l'Expedient Disciplinari i Informació prèvia.   
  
La Comissió de Deontologia podrà dictar resolució motivada d'arxivament de les actuacions o iniciar el procediment obrint un expedient de queixa o d'informació prèvia amb la finalitat de conéixer les circumstàncies del cas concret i la conveniència o no de conducta a l'obertura d'expedient disciplinari.   
L'obertura d'informació prèvia es notificarà a l'afectat o afectada amb l'advertiment que les al·legacions i els descàrrecs que efectue podran servir per a l'adopció d'acord d'imposició d'una sanció per infracció lleu.  
La notificació a l'afectat de l'acord d'incoació d'informació prèvia interromp el termini de prescripció de la falta, i es reprendrà el còmput del termini si en els tres mesos següents no s'incoa expedient disciplinari.   
L'acord d'obertura d'informació prèvia no és susceptible de cap recurs.   
Conclòs el tràmit, l'òrgan competent adoptarà acord d'arxiu, d'imposició d'una sanció per infracció lleu o d'obertura d'expedient disciplinari. L'acord es notificarà a la persona afectada.  
  
8. Obertura d'expedient disciplinari.   
L'obertura de l'expedient disciplinari serà acordada per la Comissió de Deontologia que designarà, d'entre els seus membres, a la persona instructora i al secretari o secretària de l'expedient.  
La Comissió de Deontologia només podrà substituir la persona instructora o el secretari o secretària d'un expedient disciplinari que haguera acceptat el càrrec, en els supòsits de defunció, renúncia i resolució favorable a l'abstenció o recusació. L'obertura de l'expedient disciplinari, incloent-hi el nomenament de la persona instructora i de secretari o secretària, es notificarà a la persona expedientada.  
L'acceptació de l'excusa dels nomenaments i de la renúncia als càrrecs una vegada acceptats, així com l'apreciació de les causes d'abstenció i recusació, serà competència exclusiva de la Comissió de Deontologia. El dret de recusació podrà exercitar-se des del moment en què l'interessat o la interessada tinga coneixement de la identitat de la persona instructora i del secretari o secretària designats, i podrà promoure's recusació en qualsevol moment de la tramitació del procediment. Seran aplicables en matèria d'abstenció i recusació de la persona instructora i del secretari o secretària de l'expedient les normes contingudes en les lleis administratives comunes.   
  
La persona instructora, sota la fe del secretari o secretària, ordenarà la pràctica de quantes diligencies siguen adequades per a la determinació i comprovació dels fets i de quantes proves puguen conduir al seu esclariment i a la determinació de les responsabilitats susceptibles de sanció.   
9. Plec de càrrecs.   
La persona instructora formularà el plec de càrrecs, que es notificarà a l'expedientat juntament amb l'acord d'obertura de l'expedient disciplinari.   
El plec de càrrecs haurà de redactar-se de manera clara i precisa, comprendrà els fets imputats a l'inculpat o a la inculpada en paràgrafs separats i numerats per cadascun d'ells i expressarà la infracció presumptament comesa i les sancions que se li pogueren imposar, amb esment concret dels preceptes aplicables d'aquests Estatuts o de l'Estatut General de l'Advocacia Espanyola, incloent-hi igualment la identitat de la persona instructora i de l'òrgan competent per a imposar la sanció.  
  
El Plec de càrrecs haurà de contindre la indicació de la possibilitat de la persona expedientada de reconéixer voluntàriament la seua responsabilitat, i en aquest cas es podrà resoldre el procediment, i s'imposarà la sanció que corresponga en el seu grau mínim.  
10. Contestació al plec de càrrecs.   
El plec de càrrecs es notificarà a la persona inculpada, concedint-li un termini improrrogable de deu dies, a l'efecte que puga contestar-lo amb les al·legacions que considere pertinents i aportant els documents que considere d'interés. La persona inculpada podrà proposar en la seua contestació al plec de càrrecs la pràctica de qualsevol mitjà de prova admissible en Dret que crega necessari i adjuntar els documents que considere convenients.   
11. Període de prova.   
La persona instructora disposarà d'un termini de dos mesos per a la pràctica de les proves que estime pertinents per entendre que són adequades per a la determinació de fets i possibles responsabilitats.  
Una tal pràctica podrà incloure proves no proposades pels afectats o afectades. L'esmentat termini es computarà des que es conteste el plec de càrrecs o transcórrega el termini establit per a això sense fer-ho. La persona instructora, en resolució que haurà de ser sempre motivada, podrà denegar l'admissió i pràctica de les proves que considere improcedents, perquè per la seua relació amb els fets no poden alterar la resolució final a favor del presumpte o presumpta responsable. Una tal resolució serà recurrible quan determine la impossibilitat de continuar el procediment o produïsca indefensió, havent de manifestar-se l'oposició en els altres casos mitjançant l'oportuna al·legació per l'afectat o l'afectada per a la seua consideració en la resolució que pose fi al procediment i en la impugnació de tals actes en el recurs que, en el seu cas s'interpose contra aquesta. Per a la pràctica de les proves que haja d'efectuar la mateixa persona instructora, es notificarà a la persona inculpada el lloc, data i hora, a fi que hi puga intervindre.   
12. Proposta de resolució.   
La persona instructora, dins dels vint dies següents a l'expiració del període de proposició i pràctica de la prova, formularà i notificarà la proposta de resolució, en la qual fixarà amb precisió els fets, efectuarà la qualificació jurídica d'aquests a l'efecte de determinar la infracció o infraccions que considere comeses i assenyalarà les possibles responsabilitats a quantes persones figuren com inculpades, així com la proposta de sanció a imposar.   
13. Al·legacions de la persona inculpada.   
La proposta de resolució es notificarà a la persona inculpada perquè, en el termini improrrogable de deu dies, amb vista de l'expedient, puga al·legar davant la persona instructora tot el que considere convenient en el defensa seua.   
14. Elevació de l'expedient a la Junta de Govern.   
La persona instructora, sentit l'inculpat o la inculpada o transcorregut el termini sense cap al·legació, remetrà en el termini de quinze dies hàbils des de la seua terminació, la proposta de resolució juntament amb l'expedient complet a la Junta de Govern, òrgan competent per a resoldre.  
15. Resolució de l'expedient.   
La resolució que pose fi al procediment disciplinari haurà de ser acordada en el termini màxim de trenta dies des de la recepció de la proposta de la persona instructora, haurà de ser motivada, resoldrà totes les qüestions plantejades en l'expedient i no podrà acceptar fets diferents dels que van servir de base al plec de càrrecs i a la proposta de resolució, sense perjudici de la seua diferent valoració jurídica.   
No obstant això, quan l'òrgan competent per a resoldre considere que la qualificació de la infracció revist major gravetat que la determinada en la proposta de resolució, es notificarà a la persona expedientada perquè aporte les al·legacions que estime convenients, i se li concedirà un termini de deu dies, i quedarà suspés durant aquest període el termini màxim per a resoldre i notificar la resolució.  
La resolució haurà d'adoptar-se i notificar-se en el termini de trenta dies des de la recepció de la proposta. En tot cas, els acords de suspensió per més de sis mesos o expulsió hauran de ser presos per la Junta de Govern mitjançant votació secreta i amb la conformitat de les dues terceres parts dels seus components. A aquesta sessió estaran obligats a assistir tots els components de la Junta de Govern de manera que el que sense causa justificada no concorreguera cessaria com a membre de la Junta de Govern i no podrà presentar-se com a candidat o candidata en l'elecció mitjançant la qual es cobrisca la seua vacant.   
La resolució es notificarà a la persona expedientada i, en el seu cas, al denunciant d'acord amb el que es disposa en l'article 113.2 d'aquests Estatuts.   
16. Actes recurribles.   
Els interessats i interessades podran interposar recurs d'alçada contra els següents actes:  
a) Les resolucions de les persones instructores per les quals es denegue l'admissió i pràctica de les proves que consideren improcedents.  
b) Les resolucions de la Junta de Govern per les quals s'impose sanció i les que acorden mesures de caràcter provisional.   
c) Els actes de la Comissió de deontologia i de la Junta de Govern que continguen qualsevol altra decisió dins del procediment que, encara que tinga el caràcter d'acte de tràmit, determinen la impossibilitat de continuar-lo o produïsquen indefensió.   
No seran recurribles els acords d'obertura de l'expedient disciplinari. Respecte dels actes de tràmit no recurribles, l'oposició a aquests podrà en tot cas al·legar-se pels interessats o interessades per a la seua consideració en la resolució que pose fi al procediment i en l'eventual impugnació de tals actes en el recurs que, en el seu cas, s'interpose contra aquesta.   
17. Règim dels recursos.   
La resolució del recurs d'alçada posa fi a la via administrativa, sent immediatament executiva i susceptible de recurs contenciós administratiu.  
El recurs d'alçada podrà interposar-se pels interessats o interessades mitjançant escrit a presentar davant la Junta de Govern del Col·legi o davant el Consell Valencià de Col·legis d'Advocats, d'acord amb el que es disposa en l'article 114 d'aquests Estatuts.  
18. Execució i suspensió de l'execució de les resolucions administratives sancionadores.   
Les resolucions de la Junta de Govern dictades en exercici de la potestat disciplinària pròpia no podran executar-se fins que hagen sigut confirmades pel Consell Valencià de Col·legis d'Advocats en resoldre el recurs d'alçada o bé fins que haja transcorregut el termini establit per a la seua interposició sense efectuar-la. No obstant això, les mesures provisionals aprovades, si escau, podran ser executades des de la seua adopció.  
Correspon la seua execució a la Junta de Govern, que podrà suspendre aquesta de conformitat i en els termes previstos en les lleis administratives comunes, si es coneguera la interposició de recurs.   
  
  
Article 88. Manera de proveir-se  
1. Els càrrecs de la Junta de Govern es proveiran per elecció mitjançant votació directa i secreta de totes les persones col·legiades, exercents i no exercents, computant-se el valor dels vots d'aquells com a doble del d'aquests últims, excepte el que s'estableix en l'article 36, apartat a), quant a les advocades i advocats jubilats no exercents.   
  
2. El mandat dels membres de la Junta de Govern és de quatre anys i només poden ser reelegits per un segon mandat consecutiu, en el mateix o en un altre càrrec.  
3. La renovació dels càrrecs de la Junta Govern es verificarà per meitats, cada dos anys, amb subjecció al següent torn de rotació:  
 Primer: degà o degana, vicedegà o vicedegana i diputades o diputats 1r, 3r, 5é, 7é, 9é i 11é.   
Segon: secretari o secretària, tresorer o tresorera i diputades o diputats 2n, 4t, 6é, 8é i 10é.  
4. En cas de vacant o cessament d'un diputat o diputada de la Junta de Govern, romandrà el càrrec sense proveir fins a la següent convocatòria d'eleccions. No obstant això, serà potestat de la Junta de Govern acordar la convocatòria amb anterioritat per a proveir aquest càrrec vacant, per necessitat de funcionament de la Junta de Govern. Els qui foren designats en aquesta elecció per a substituir a aquells que no hagueren esgotat el terme del seu mandat, ocuparan els càrrecs durant el temps legal que faltara als substituïts o substituïdes. Aquest temps d'exercici del càrrec computarà com un mandat.  
  
  
Article 89. Requisits per a optar a l'elecció.   
1. El degà o la degana i els altres membres de la Junta de Govern seran col·legiats exercents en el Col·legi d'Advocats de València, que tinguen la condició d'elector, excepte el diputat o diputada número 11, que podrà ser no exercent, sempre que amb anterioritat haja estat incorporat o incorporada al Col·legi com a exercent durant més de vint anys, i el diputat número 10 que podrà pertànyer a qualsevol de les executives de les seccions del Col·legi, sempre que complisca el requisit mínim d'antiguitat de col·legiació en l'Il·lustre Col·legi d'Advocats de València de dos anys.  
2. Per a ser triat degà o degana i vicedegà o vicedegana, es requeriran 10 anys, com a mínim, de col·legiació com a exercent en el Col·legi d'Advocats de València.  
Per a ser elegit secretari o secretària, es requeriran, com a mínim 5 anys de col·legiació com a exercent en el Col·legi d'Advocats de València.  
Per a la resta dels diputats o diputades es requeriran, com a mínim dos anys de col·legiació com a exercent en el Col·legi d'Advocats de València, excepte el càrrec de diputat o diputada número 11, que podrà ser cobert per una persona col·legiada no exercent, sempre que, amb anterioritat, haja estat incorporada al Col·legi com a exercent durant més de vint anys.  
3. Els anys d'antiguitat han de ser immediatament anteriors a la data de proclamació com a persones candidates.  
  
Article 90. Celebració  
L'elecció per a la renovació de la Junta de Govern tindrà lloc en els mesos d'octubre, novembre i desembre de l'any que corresponga, mitjançant convocatòria de Junta General Extraordinària amb un únic punt d'Ordre del dia, i la presa de possessió haurà de realitzar-se en el termini màxim de 45 dies hàbils des de l'elecció, el dia que a aquest efecte determine la Junta de Govern.   
Si qui ja formara part de la Junta pretenguera ser elegit per a un altre càrrec d'aquesta, abans que transcorreguera el termini per al qual va ser triat, cessaria prèviament en el que estiga exercint, i aqueix càrrec es proveirà per elecció en la mateixa Junta General per a la qual es convoquen eleccions, exercint el càrrec, qui resultara triat, pel temps que li faltara complir a l'anterior.  
Perquè la Junta de Govern puga convocar l'elecció juntament amb els altres càrrecs del torn ordinari d'aqueix any, l'aspirant a l'elecció per a un altre càrrec, ja pertanyent a la Junta, haurà de comunicar el seu cessament a aquesta, abans del dia 31 de juliol de l'any en què corresponga efectuar-se eleccions, a fi de possibilitar el compliment dels terminis electorals.  
  
Article 93. Vot per Correu i vot telemàtic  
1. Les persones col·legiades que vulguen exercir el vot per correu hauran de sol·licitar-ho individualment en compareixença personal en les oficines de la Seu Col·legial o de les Delegacions, fins al quinzé dia anterior a la data de la votació. El col·legiat haurà d'acreditar la seua identitat mitjançant exhibició del DNI o del carnet col·legial. El Col·legi registrarà la petició de vot i prendrà nota en el cens perquè el dia de les eleccions no s'exercisca el dret de vot personalment.   
La Junta de Govern podrà habilitar, a través de la finestreta electrònica regulada en aquests estatuts, un sistema telemàtic de sol·licitud del vot per correu, de manera que, obligatòriament i exclusivament, la compareixença personal es realitze electrònicament.   
2. També, els col·legiats i col·legiades que per una impossibilitat física acreditada com cal no puguen comparéixer personalment, podran atorgar poders a un altre col·legiat o col·legiada per a aquest tràmit. En tot cas, la signatura del col·legiat o col·legiada en el sobre exterior establida en l'apartat següent serà insubstituïble.   
3. En el Col·legi s'entregarà al sol·licitant del vot per correu un sobre blanc i un sobre exterior, en el qual es farà constar en l'anvers la paraula «ELECCIONS» i en el revers el seu nom i cognoms, adreça, número de col·legiat o col·legiada i la seua signatura, i la següent inscripció: «conté paperetes per a l'elecció de la Junta de Govern del Col·legi d'Advocats de València».   
4. La papereta de votació haurà d'introduir-se doblegada en el sobre blanc que es tancarà i s'introduirà al seu torn juntament amb la fotocòpia del document nacional d'identitat en el sobre exterior, que es remetrà per correu certificat a la seu del Col·legi d'Advocats de València.  
 5. Els vots per correu han d'enviar-se al secretari o secretària de la Junta de Govern que es farà càrrec de la seua custòdia fins al moment de l'inici de les eleccions, en què farà lliurament d'aquests a la Mesa Electoral, que els introduirà en l'urna designada a aquest efecte.   
6. S'admetran els vots per correu que es reben en la seu electoral fins al moment del tancament de la votació.   
7. Una vegada finalitzades les eleccions, es farà en primer lloc l'obertura de l'urna amb els vots per correu, i la comprovació que les dades i signatura de l'elector o electora que consten en el sobre exterior coincideixen amb la signatura del document nacional d'identitat que preceptivament haurà adjuntat, i en aquest cas s'introduirà la papereta de nou en l'urna, amb la seua sobre.   
8. Serà declarat nul tot vot per correu que no complisca estrictament la normativa establida en aquests Estatuts col·legials.  
9. Els col·legiats i col·legiades que sol·liciten votar per correu no podran votar personalment.   
10. S'estendrà acta i llista dels sobres rebuts i els seus votants.  
11. La Junta de Govern pot establir que la votació també puga realitzar-se per via telemàtica, que ha de permetre acreditar la identitat i la condició de persona col·legiada de l'emissor o emissora, la condició d'exercent o no exercent, i la inalterabilitat del contingut del missatge. Igualment, haurà de garantir el caràcter personal, indelegable, lliure i secret del sufragi actiu emés telemàticament.   
  
Article 113. Règim jurídic i finestreta única  
1. Normativa aplicable.   
El Col·legi d'Advocats de València, com a Corporació de Dret Públic, està subjecte al Dret Administratiu quan exercisca potestats públiques. Aquest exercici es regirà per la seua normativa estatutària específica i supletòriament per les lleis administratives comunes.  
Els altres actes i acords que adopten els òrgans col·legials estaran sotmesos als presents Estatuts i al Dret Privat i podran ser objecte d'impugnació, reclamació o exigència de les responsabilitats que de la seua naturalesa puguen derivar-se davant la jurisdicció que corresponga per raó de la matèria.   
2. Notificació d'actes i resolucions dels òrgans col·legials.   
La notificació d'actes i resolucions dels òrgans col·legials es durà a terme conformement amb les següents regles:  
a. Hauran de notificar-se els actes i resolucions que afecten drets i interessos de les persones que tinguen la condició d'interessades.   
  
b. Els acords que afecten una pluralitat de persones col·legiades i les convocatòries a Juntes generals seran objecte de comunicació d'acord amb el que s'estableix en els presents Estatuts.   
c. Tota notificació d'un acte o resolució subjecte al Dret Administratiu haurà de contindre el seu text íntegre, amb indicació de si posa fi o no a la via administrativa, l'expressió dels recursos que procedisquen, si escau, en via administrativa i judicial, l'òrgan davant el qual hagueren de presentar-se i el termini per a interposar-los, sense perjudici que els interessats o interessades puguen exercitar, si escau, qualsevol altre que estimen procedent.  
d. Les notificacions que, contenint el text íntegre de l'acte o resolució, ometeren algun dels altres requisits establits en l'apartat anterior, faran efecte a partir de la data en què la part interessada realitze actuacions que suposen el coneixement del contingut i abast de l'acte o resolució objecte de la notificació, o interpose qualsevol recurs que siga procedent.  
e. Sense perjudici del que s'estableix en l'apartat d) anterior, i únicament a l'efecte d'entendre complida l'obligació de notificar dins del termini màxim de duració dels procediments, serà suficient la notificació que continga, si més no, el text íntegre de l'acte o resolució, així com l'intent de notificació acreditat com cal.  
f. A l'efecte de notificacions, es considerarà domicili professional de les persones col·legiades exercents i de les inscrites, així com domicili de residència de les persones col·legiades no exercents el que figure en els arxius de la corporació. En el cas de terceres persones interessades, es considerarà domicili el que aquestes indiquen a tals efectes.  
  
El Col·legi utilitzarà preferentment els mitjans electrònics en les seues comunicacions i notificacions, sense perjudici del dret de les persones col·legiades i inscrites a utilitzar altres mitjans.  
El Col·legi, en l'exercici de les seues funcions públiques, podrà practicar notificacions a les persones col·legiades exercents i a les inscrites en l'adreça de correu electrònic designada per aquests a tals efectes i per qualsevol altre mitjà telemàtic habilitat pel Col·legi, sempre que permeten tindre constància de la recepció per la persona interessada i acrediten la inalterabilitat del contingut de la comunicació.  
Les notificacions per mitjans electrònics s'entendran practicades en el moment en què es produïsca l'accés al seu contingut.  
En cap cas s'efectuaran per mitjans electrònics les notificacions en les quals l'acte a notificar vaja acompanyat d'elements que no siguen susceptibles de conversió en format electrònic i les que continguen mitjans de pagament.  
Amb independència del mitjà utilitzat, les notificacions seran vàlides sempre que permeten tindre constància del seu enviament o posada a disposició, de la recepció o accés per la persona interessada o el seu representant, de les seues dates i hores, del contingut íntegre, i de la identitat fidedigna del remitent i destinatari o destinatària d'aquesta. L'acreditació de la notificació efectuada s'ha d'incorporar a l'expedient.  
  
Si les notificacions realitzades per qualsevol dels mitjans indicats resultaren infructuoses, serà vàlida la realitzada mitjançant la inserció de l'acte notificat en el tauler d'anuncis del Col·legi d'Advocats de València per termini de 15 dies.  
g. La Junta de Govern podrà establir les mesures necessàries i dictar les normes oportunes perquè les notificacions regulades en el present article s'efectuen telemàticament, per mitjà de la compareixença en la finestreta, regulada en l'apartat 3 d'aquest article, o per qualsevol altre procediment telemàtic disponible conformement amb l'estat de la tecnologia, podent fins i tot disposar que tals mitjans de notificació ho siguen amb caràcter exclusiu i obligatori per a totes les persones que consten incorporades al Col·legi com a exercents, i havent de donar publicitat detallada sobre els procediments que establisca a aquest efecte. Així mateix, la Junta de Govern podrà disposar que la presentació d'escrits dirigits als òrgans col·legials es duga a terme, amb caràcter exclusiu i obligatori per a totes les persones que consten incorporades al Col·legi com a exercents, telemàticament, a través de l'esmentada finestreta.  
  
3. Finestreta única.   
El Col·legi habilitarà, a través del seu portal electrònic, una finestreta única a fi que puguen realitzares tots els tràmits necessaris per a la col·legiació, exercici de la professió i baixa en el Col·legi, a través d'un únic punt, per via electrònica i a distància. En tot cas permetrà, sense sobrecost:   
a) Obtindre tota la informació i formularis necessaris per a l'accés a l'activitat professional i el seu exercici.   
b) Presentar tota la documentació i sol·licituds necessàries, incloent-hi la de la col·legiació.   
c) Conéixer l'estat de tramitació dels procediments en els quals la persona col·legiada tinga consideració d'interessat o interessada i, en el seu cas, rebre la corresponent notificació dels actes de tràmit preceptius i de les resolucions dels òrgans col·legials, inclosa la notificació dels expedients disciplinaris.   
d) Convocar les persones col·legiades a les juntes generals ordinàries i extraordinàries i posar en el seu coneixement l'activitat pública i privada del Col·legi.   
e) Publicar la situació d'habilitació professional de les persones col·legiades, incloent-hi la informació relativa a les sancions disciplinàries no cancel·lades.   
Així mateix, a través de la finestreta única, per a la millor defensa dels drets de les persones consumidores i usuàries, el Col·legi oferirà la següent informació gratuïta:   
a) L'accés al registre de persones col·legiades, que estarà permanentment actualitzat i en el qual constaran, almenys, les següents dades: nom i cognoms, número de col·legiació, títols oficials dels quals estiguen en possessió, domicilie professional i situació d'habilitació professional.  
b) L'accés al registre de societats professionals, que tindrà el contingut descrit en l'article 8 de la Llei 2/2007, de 15 de març, de societats professionals.   
c) Les vies de reclamació i els recursos que podran interposar-se en cas de conflicte entre la persona consumidora o usuària i una persona col·legiada o el Col·legi.  
d) Les dades de les associacions o organitzacions de consumidors i usuaris a les quals els destinataris dels serveis professionals poden dirigir-se per a obtindre assistència.  
e) El contingut dels codis deontològics.  
  
Disposició transitòria cinquena  
1. La modificació estatutària serà aplicable als procediments que s'inicien a partir de la seua entrada en vigor.  
2. A l'efecte de la limitació establida en l'article 88.2 del present Estatut, el mandat actual dels membres de la Junta de Govern es considerarà primer mandat.-  
  
Fonaments de dret  
Primer. Revisada la sol·licitud de modificació dels Estatuts de l'Il·lustre Col·legi d'Advocats de València, aquests contenen totes les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon. La modificació estatutària ha sigut aprovada amb els requisits i formalitats establits en aquest article i en els mateixos Estatuts del Col·legi.  
Tercer. Aquesta direcció general és competent per a tramitar i resoldre el present expedient, de conformitat amb el que es disposa en l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana, tenint en compte el que es regula en la disposició final del Decret 4/2002, de 8 de gener, pel qual s'aprova el Reglament de desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; i en virtut de les atribucions contingudes en l'article 73 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat.  
  
Per tot això, vist l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; així com dels articles 21 i 74 del Decret 4/2002, de 8 de gener, del Govern Valencià, pel qual s'aprova el Reglament de desenvolupament d'aquesta última; i altres disposicions complementàries de pertinent aplicació, resolc:  
  
Inscriure la modificació parcial dels Estatuts de l'Il·lustre Col·legi d'Advocats de València en el Registre de Col·legis Professionals i de Consells Valencians Professionals de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 29 d'abril de 2020.- La directora general de Modernització i Relacions amb l'Administració de Justícia: Bàrbara López Ramón.